靖康改元四十韵
作者：劉子翬
朝代：宋

paragraphs: 肉食開邊釁，天驕負漢恩。
陰謀招叛將，喋血犯中原。
飲馬江河竭，鳴笳宇宙喧。
氛埃纏帝座，猰貐吠宮垣。
鼓銳梯飛壁，彎强矢及門。
黔黎驚瓦解，冠蓋盡星奔。
走轍秦城地，浮航楚峽村。
畫堂空鎖鑰，樂府散嬋媛。
夜詔聞傳璽，春王記改元。
三辰光盡匿，四海浪橫翻。
伏閣惟羣彥，興邦在一言。
雉城期必守，虎旅更增屯。
龍困雖憂蟻，牛羸尚覆豚。
謀成擒頡利，義可絕烏孫。
堅壁師彌老，窮兵火自燔。
鈎魚猶假息，幕燕暫游魂。
懇款情先露，誅鉏黨實繁。
橫磨非嗜殺，下策且和番。
割地煩專使，要盟脅至尊。
賜弓垂拱殿，留宴玉津園。
回騎桑乾北，游軍廣武原。
驅馳無立草，剖斲露空墳。
太子悲秦粟，明妃泣漢軒。
敵情終未測，鄰好久宜敦。
晉趙封疆遠，金湯阻固存。
短衣求李廣，長嘯得劉琨。
御極朝儀盛，臚傳詔語溫。
神霄分別仗，法駕引雙轅。
內柳東風軟，宮花麗日暄。
閭閻多喜氣，簫鼓送芳樽。
運契天同力，時危禍有根。
覆車宜自戒，曲突更深論。
落拓江南士，飄零塞北藩。
蚤嘗專翰墨，晚厭屬櫜鞬。
拔劍思摩壘，懷書擬叩閽。
蹉跎謀不遂，感激氣潛吞。
野迥寒烽照，樓高暮雨昏。
望鄉心恍惘，憂國涕潺湲。
仄席勤諮訪，垂紳樂引援。
鵷鸞方競集，短翼待騰鶱。